b'\n_START_ARTICLE_\nSeveromorsk\n_START_SECTION_\nIlmasto\n_START_PARAGRAPH_\nSeveromorskissa on K\xc3\xb6ppenin ilmastoluokituksen mukaan l\xc3\xa4mminkes\xc3\xa4inen mannerilmasto. Vuoden keskil\xc3\xa4mp\xc3\xb6tila on noin 0\xc2\xa0\xc2\xb0C ja keskim\xc3\xa4\xc3\xa4r\xc3\xa4inen sadem\xc3\xa4\xc3\xa4r\xc3\xa4 475 millimetri\xc3\xa4. Hein\xc3\xa4kuu on l\xc3\xa4mpimin kuukausi. Silloin vuorokauden keskil\xc3\xa4mp\xc3\xb6tila on noin 13\xc2\xa0\xc2\xb0C. Viilein kuukausi on helmikuu, jolloin keskil\xc3\xa4mp\xc3\xb6tila on noin -11\xc2\xa0\xc2\xb0C. Sateisin kuukausi on elokuu, jolloin sataa keskim\xc3\xa4\xc3\xa4rin noin 60 millimetri\xc3\xa4. Maaliskuu puolestaan on kuivin kuukausi. Silloin keskim\xc3\xa4\xc3\xa4r\xc3\xa4inen sadanta on 20 millimetri\xc3\xa4.\n_START_SECTION_\nHistoria\n_START_PARAGRAPH_\nVajenga-joelle saapuivat ensimm\xc3\xa4iset asukkaat 1896\xe2\x80\x931897. He olivat mets\xc3\xa4st\xc3\xa4ji\xc3\xa4, kalastajia ja karjankasvattajia. Kyl\xc3\xa4 nimettiin joen mukaan Vajengaksi (ven. \xd0\x92\xd0\xb0\xd0\xb5\xd0\xbd\xd0\xb3\xd0\xb0), jolla nimell\xc3\xa4 se tunnettiin vuoteen 1951 saakka. Vuonna 1917 kyl\xc3\xa4ss\xc3\xa4 asui vain 13 henke\xc3\xa4. Paikkakunta kasvoi Muurmannin alueen kehittyess\xc3\xa4 puutavarakaupan keskukseksi. Puhelinyhteys rakennettiin vuonna 1926 ja kyl\xc3\xa4\xc3\xa4n perustettiin majoitustiloja._NEWLINE_Vuonna 1933 kyl\xc3\xa4n asema muuttui, kun siit\xc3\xa4 p\xc3\xa4\xc3\xa4tettiin tehd\xc3\xa4 Neuvostoliiton Pohjoisen laivaston tukikohta. Vuodesta 1934 l\xc3\xa4htien alueelle rakennettiin sotilaskohteita, kunnes rakentaminen p\xc3\xa4\xc3\xa4ttyi 1941 sodan alkuun._NEWLINE_Rakennuskanta uusittiin t\xc3\xa4ysin toisen maailmansodan p\xc3\xa4\xc3\xa4tytty\xc3\xa4. Vajengan asemaa vahvistettiin pohjoisen laivaston p\xc3\xa4\xc3\xa4tukikohdaksi, johon se siirrettiin Poljarnyista. Asukkaita oli t\xc3\xa4ll\xc3\xb6in 3\xc2\xa0884 henke\xc3\xa4. Vajengasta tuli taajama vuonna 1948 ja kaupunki 1951, jolloin sen nimi muutettiin Severomorskiksi. Kaupunkiin on ratayhteys ja sinne johtaa valtatie. Vuonna 1959 kaupungissa oli noin 27\xc2\xa0000, vuonna 1970 noin 41\xc2\xa0000 ja vuonna 1979 noin 50\xc2\xa0300 asukasta._NEWLINE_Kaupungissa on ollut elintarvikkeisiin ja kalastukseen liittyv\xc3\xa4\xc3\xa4 teollisuutta. Muistomerkki meren sankareille vuodelta 1973 (kuvanveist\xc3\xa4j\xc3\xa4 G. Neroda).'